西湖四景
作者：程安仁
朝代：宋

paragraphs: 陽春三月天氣新，湖中麗人花照春。
滿船羅綺載花酒，燕歌趙舞留行雲。
五月湖中採蓮女，笑隔荷花共人語。
靚粧玉面映波光，細袖輕裙受風舉。
芙蓉秋曉傳清香，西施初洗勻新粧。
中秋月魄兩相照，玉壺皎潔無纖芒。
嚴冬凜凜霜雪天，銀山玉樹相鉤連。
薄雪遠草相掩映，似無似有虛無間。
百年人事有盡處，四時景物無窮年。